PS โตต่อเนื่อง
มีการวิเคราะห์ว่า PS จะมีกำไรสุทธิในไตรมาส 1 ปี 58 ที่ 1.5 พันล้านบาท โตราว 40% เมื่อเทียบกับปีก่อน เมื่อวิเคราะห์ฐานะทางการเงินของบริษัทเพื่อเป็นส่วนหนึ่งในการตัดสินใจต่อการลงทุนของนักลงทุน พบว่าฐานะทางการเงินของบริษัทยังคงแข็งแกร่งเป็นอย่างมาก 
26 เม.ย. 2558

เบื้องต้นมีการวิเคราะห์กันว่า บริษัท พฤกษา เรียลเอสเตท จำกัด (มหาชน) หรือ PS จะมีกำไรสุทธิในไตรมาส 1 ปี 2558 อยู่ที่ 1.5 พันล้านบาท เติบโตราว 40% เมื่อเทียบกับปีก่อน ส่วนหนึ่งเกิดจากการโอนกรรมสิทธิ์ต่อเนื่องของสินค้าคอนโดมิเนียมต่อเนื่องจากไตรมาส 4 ปี 2557 เช่น โครงการ The Tree Privata และ The Privacy 3 แห่ง สินค้าแนวราบโดยเฉพาะทาวน์เฮาส์รายได้หลักยังทำได้ดีสอดคล้องกับยอดขายที่เกิดขึ้นในไตรมาส 1 ปี 2558
ส่วนแนวโน้มผลประกอบการคาดเห็นการเติบโตในครึ่งหลังของปี 2558 จากแผนรับรู้รายได้สินค้าคอนโดมิเนียมโครงการใหม่มูลค่าสูง เช่น The Tree Interchange มูลค่าโครงการ 4.5 พันล้านบาทซึ่งทำยอดขายได้แล้ว 93% และ Plum พหลโยธิน 89 มูลค่า 4.6 พันล้านบาท ขายได้แล้วราว70%
ขณะที่ผลการดำเนินงานสำหรับปี สิ้นสุดวันที่ 31 ธันวาคม 2557 บริษัทมีรายได้รวมขยับขึ้นมาอยู่ที่ 43,026.97 ล้านบาท จากงวดเดียวกันของปีก่อน 39,041.12 ล้านบาท เป็นผลมาจากรายได้จากการขายอสังหาริมทรัพย์เพิ่มขึ้น ส่งผลให้บริษัทมีกำไรขยับขึ้นมาอยู่ที่ 6,654.52 ล้านบาท หรือ 2.99 บาทต่อหุ้น จากงวดเดียวกันของปีก่อน 5,801.82 ล้านบาท หรือ 2.61 ล้านบาท หรือ 2.61 บาทต่อหุ้น
เมื่อวิเคราะห์ฐานะทางการเงินของบริษัทเพื่อเป็นส่วนหนึ่งในการตัดสินใจต่อการลงทุนของนักลงทุน ก็พบว่า ฐานะทางการเงินของบริษัทยังคงแข็งแกร่งเป็นอย่างมาก เพราะบริษัทมีสินทรัพย์หมุนเวียนมากถึง 56,028.27 ล้านบาท เมื่อนำมาเทียบกับหนี้สินหมุนเวียนเพียง 13,976.70 ล้านบาท ได้ค่า CURRENT RATIO อยู่ที่ระดับ 4.01 เท่า แสดงว่า ฐานะทางการเงินของบริษัทมีมากเกินความจำเป็นจนอาจเกิดปัญหาทุนจม
ส่วนปัญหาหนี้สินของบริษัทยังไม่มีอะไรที่ต้องเป็นห่วง เพราะเป็นหนี้สินเล็กๆ น้อยๆ ทั้งนั้น ซึ่งเห็นได้จากตัวเลขหนี้สินรวม 31,326.34 ล้านบาท และเมื่อนำมาเทียบกับส่วนของผู้ถือหุ้นที่มี 29,707.18 ล้านบาท ได้ค่า D/E อยู่ที่ระดับ 1.06 เท่า นั่นหมายความว่า ปัญหาหนี้สินที่มีอยู่ถือว่ายอมรับได้อยู่ เนื่องจากบริษัทมีกำไรอยู่
ในขณะที่นักวิเคราะห์ บล.เคเคเทรด แนะนำ “ซื้อ” ราคาเป้าหมาย 38.80 บาท จากยอดขายที่บริษัทสามารถทำได้ต่อเนื่องโดยสามารถทำได้ 27% ของเป้าหมายทั้งปีที่มีมูลค่าสูงกว่าอุตสาหกรรม ขณะเดียวกันการบันทึกรายได้ 50% มีงานในมือรองรับแล้ว โดยปัจจุบันมีงานในมือกว่า 4 หมื่นล้านบาท ขณะที่จุดเด่นจากการพัฒนารูปแบบการก่อสร้างที่ช่วยร่นระยะเวลายังคงช่วยสนับสนุนยอดขายและการบันทึกรายได้สามารถทำได้รวดเร็วมากขึ้น
…
 
ผู้ถือหุ้นรายใหญ่
1. นายทองมา วิจิตรพงศ์พันธุ์ 1,214,000,000 หุ้น 54.42%
2. UBS AG SINGAPORE BRANCH 100,036,000 หุ้น 4.48%
3. นางทิพย์สุดา วิจิตรพงศ์พันธุ์ 85,000,000 หุ้น 3.81%
4. น.ส.มาลินี วิจิตร พงศ์พันธุ์ 85,000,000 หุ้น 3.81%
5. ด.ญ.ชัญญา วิจิตรพงศ์พันธุ์ 85,000,000 หุ้น 3.81%
 
รายชื่อกรรมการ
1.นาย พิสิฐ ลี้อาธรรม ประธานกรรมการ
2.นายทองมา วิจิตรพงศ์พันธุ์ ประธานกรรมการบริหาร
3.นายทองมา วิจิตรพงศ์พันธุ์ รองประธานกรรมการ
4.นายทองมา วิจิตรพงศ์พันธุ์ กรรมการผู้จัดการ
5.นายประเสริฐ แต่ดุลยสาธิต กรรมการ